Virallinen lehti nro C 313 , 12/10/1998 s. 0182



B4-0823, 0833 ja 0838/98 Päätöslauselma Afganistanin tilanteesta Euroopan parlamentti, joka - palauttaa mieliin aikaisemmat päätöslauselmansa Afganistanin tilanteesta, A. ottaa huomioon, että Taleban-liike hallitsee nyt melkein koko maata ja tämä saa Talebanin pyytämään hallinnolleen kansainvälistä tunnustusta, jonka tähän mennessä ovat antaneet ainoastaan Saudi-Arabia, Pakistan ja Yhdistyneet arabiemiirikunnat, B. ottaa huomioon, että Taleban-liike loukkaa yhä tiheämmin ihmisen perusoikeuksia, erityisesti sukupuolten välistä tasa-arvoa ja ajatuksen- ja ilmaisunvapautta, ja kieltää jopa lehdistön, radion ja television, C. katsoo, että Taleban-liike hyväksyy kansainvälisen terrorismin hallitsemallaan alueella ja kannustaa sitä, mistä on osoituksena erityisesti se, että se antaa Afganistanista suojapaikan Osama bin Ladenille, joka lienee vastuussa Yhdysvaltain Afrikassa sijaitseviin lähetystöihin ja Egyptissä vieraileviin matkailijoihin viime aikoina kohdistetuista iskuista, D. on syvästi huolissaan selonteoista, joissa korostetaan konfliktin yhä enenevässä määrin etnistä luonnetta, erityisesti Amnesty Internationalin tuottamista, hazara-vähemmistöön kohdistuvia joukkomurhia koskevista selonteoista, E. jakaa Iranin viranomaisten tunteet murhattujen iranilaisten diplomaattien ja toimittajien kohtalon vuoksi sekä jakaa heidän suuren huolensa talebanien Mazar-i-Sharifissa sijaitsevan Iranin konsulaatin valtauksen yhteydessä kaappaamien henkilöiden kohtalosta, josta ei vieläkään ole saatu tietoa, sekä kaikkien Afganistanissa asuvien Iranin kansalaisten tilanteesta, F. on erittäin huolissaan joukkojen viimeaikaisesta keskittämisestä Iranin Afganistanin vastaiselle rajalle, G. on erittäin pahoillaan italialaisen eversti Calòn kuolemasta Kabulissa salamurhan uhrina, H. ottaa huomioon, että talebanit ovat kieltäneet kansalaisjärjestöjä jakamasta apuaan Afganistanin kansalle sukupuolten tasa-arvoon perustuen ja ovat karkottaneet järjestöt Kabulista, I. ottaa huomioon, että komission on myöskin ollut pakko keskeyttää kaikki humanitaarisen avun toimintansa Kabulissa, J. pitää valitettavana, että kansainvälisten humanitaaristen järjestöjen, jotka toimivat Afganistanissa alueen tuhoisien maanjäristysten jälkeen, täytyi lähteä maasta Talebanin niihin kohdistamien jatkuvien rajoitusten ja uhkausten seurauksena ja eri ryhmittymien välisten taistelujen väkivaltaisuuden vuoksi; 1. Tuomitsee tiukasti sen, että Talebanin hallinto on kieltänyt ihmisoikeudet, ja erityisesti afgaaninaisten kohtelun, jota ei voida hyväksyä; 2. Tuomitsee Talebanin miliisin toteuttamat shiialaisväestön joukkomurhat Mazar-i-Sharifin ja Bamiyanin alueella sekä Iranin Mazar-i-Sharifin pääkonsulaatin valloituksen talebanien toimesta ja iranilaisten diplomaattien murhaamisen; 3. Vaatii, että Taleban-liike julkistaa viipymättä Iranin Mazar-i-Sharifin konsulaatin valtauksessa panttivangeiksi otettujen iranilaisten diplomaattien kohtalon; 4. Kehottaa Talebania ja muita konfliktin osapuolia sallimaan YK:n tutkimukset turvallisuusneuvoston pyynnön mukaisesti; 5. Toistaa, että konflikti voidaan ratkaista ainoastaan rauhanomaisin keinoin ja turvautumalla yhteistyöhön ja tässä prosessissa YK:lla on oltava keskeinen ja puolueeton rooli ja EU:n on toimittava humanitaarisen avun pääasiallisena antajana; 6. Pyytää EU:n jäsenvaltioita olemaan tunnustamatta Taleban-liikkeen hallintoa, ennen kuin se kunnioittaa perusoikeuksia; 7. Kehottaa valtioita, jotka ovat tunnustaneet Talebanien hallinnon, peruuttamaan siltä tukensa; 8. Pyytää, että EU:n jäsenvaltiot eivät solmisi tai pitäisi yllä minkäänlaisia taloudellisia suhteita Talebanin hallintoon humanitaarista apua lukuun ottamatta ja vahvistaisivat tässä yhteydessä poliittista ja humanitaarista yhteistyötä Afganistanin naapurivaltioiden kanssa, joita Talebanin tukemien fundamentalistiterroristien toiminta uhkaa; 9. Pyytää komissiota, neuvostoa ja jäsenvaltioita vaatimaan, että UNIDCP:n Afganistania koskevia hankkeita harkittaisiin uudelleen Yhdistyneiden kansakuntien toimivaltaisissa elimissä; 10. Kehottaa Iranin viranomaisia olemaan myötävaikuttamatta Afganistanin konfliktin kärjistymiseen entisestään; 11. Esittää syvän valittelunsa eversti Calòn kuoleman johdosta ja tuomitsee mahdollisimman tiukasti tämän henkirikoksen varsinaiset tekijät ja tilaajat sekä pyytää Talebania välittömästi selvittämään kokonaisuudessaan eversti Calòn salamurhan; 12. Muistuttaa, että eversti Calòn kuolema on yhdeksäs kuolemaan johtanut välikohtaus vuoden alusta lukien, joka kohdistuu YK:n rauhanturva- ja rauhanpalauttamistehtävissä Afganistanissa toimivaan upseeriin; 13. Kehottaa puhemiestään välittämään tämän päätöslauselman neuvostolle, komissiolle, Yhdistyneiden kansakuntien pääsihteerille, Yhdysvaltain, Uzbekistanin, Iranin, Pakistanin, Saudi-Arabian, Yhdistyneiden arabiemiirikuntien, Tadzikistanin, Venäjän ja Intian hallituksille sekä Pohjoisen liitolle ja Taleban-liikkeelle.